Justin Trudeau

Justin Pierre James Trudeau (s. 25. joulukuuta 1971 Ottawa, Ontario) on kanadalainen poliitikko, ja maan 23:s pääministeri. Trudeau nousi Kanadan pääministeriksi liberaalien saatua enemmistön vuoden 2015 parlamenttivaaleissa.

 Elämä ja ura 
Trudeau on Kanadan pitkäaikaisen pääministerin Pierre Trudeaun vanhin poika. Hän kävi muun muassa International Baccalaureate -ohjelman ja opiskeli englannin- ja ranskankielistä kirjallisuutta McGill-yliopistossa Montrealissa sekä pedagogiikkaa Brittiläisen Kolumbian yliopistossa Vancouverissa. Politiikkaan Trudeau hakeutui vähitellen isänsä kuoleman jälkeen. Hänet valittiin Kanadan parlamenttiin vuonna 2008. Liberaalipuolueen puheenjohtajana Trudeau toimi vuosina 2013–2025.

Lokakuussa 2015 pidetyissä vaaleissa Trudeaun johtama liberaalipuolue sai enemmistön Kanadan parlamenttiin. Vielä syksyllä hallitseva konservatiivipuolue, liberaalit ja Uusi demokraattinen puolue olivat mielipidetiedusteluissa tasaväkisiä. Edellisissä vuoden 2011 vaaleissa puolue oli pudonnut kolmanneksi suurimmaksi puolueeksi ensimmäistä kertaa historiansa aikana. Trudeau on ilmoittanut haluavansa kasvattaa panostuksia infrastruktuuriin ja tiukentaa Kanadan ilmastopolitiikkaa. Hän on myös kertonut haluavansa laillistaa marihuanan sekä korottaa varakkaiden verotusta ja laskea samalla vähemmän ansaitsevien verotusta. 

Virkavalansa Trudeau vannoi 4. marraskuuta 2015. Trudeaun hallituksen kokoonpano herätti huomiota, sillä ensimmäistä kertaa Kanadan historiassa hallituksen ministereistä puolet oli naisia ja ministereiksi valitut olivat pääosin nuoria ja edustivat erilaisia väestöryhmiä.

Vuonna 2016 Trudeau osallistui Torontossa ensimmäisenä Kanadan pääministerinä Pride-kulkueeseen.

Trudeau ilmoitti 6. tammikuuta 2025 eroavansa sekä pääministerin että liberaalipuolueen puheenjohtajan virastaan. Lisäksi hän pyysi kenraalikuvernööriä venyttämään parlamentin koolle kutsumista maaliskuun loppuun saakka. Trudeau ei myöskään asettunut ehdolle vuoden 2025 parlamenttivaaleissa. 

Näkemyksiä

Trudeau on julkisesti julkistanut olevansa feministi. Liberaalipuolue on myös julistanut nollatoleranssin seksuaaliselle häirinnälle.

Trudeau on eutanasian kannattaja.

Häirintäkohu
Kesällä 2018 eräs bloggaaja julkaisi lehtileikkeen vuodelta 2000, jossa Trudeaun kerrotaan musiikkifestivaaleilla "tarttuneen naispuoliseen toimittajaan sopimattomasti". Naistoimittajan nimeä ei ole julkaistu. Trudeau ei ollut tuolloin politiikassa, mutta oli kuitenkin tunnettu henkilö entisen pääministerin poikana. Trudeau on toistuvasti joutunut puolustautumaan syytöksiä vastaan ja on sanonut ettei koe toimineensa sopimattomasti.

Yksityiselämä
Trudeau kihlautui vuonna 2004 televisiojuontaja Sophie Grégoiren kanssa. He avioituvat vuonna 2005 ja erosivat vuonna 2023. Heillä on kolme lasta.

Uskonnoltaan Trudeau on katolilainen. Hän ei kuitenkaan omien sanojensa mukaan ollut kovinkaan aktiivinen kirkossa kävijä joitain isompia juhlapyhiä lukuun ottamatta, vaikka mielsikin itsensä katolilaiseksi. Veljensä kuoltua vuonna 1998 Trudeau päätyi ystävänsä suosittelemana Alfa-kurssille, jota kautta hän löysi uuden kiinnostuksen uskoa kohtaan. Vuonna 2011 Trudeau sanoi, että usko on hänelle erittäin tärkeä asia.

Vuonna 2025 uutisoitiin, että Trudeau on parisuhteessa laulaja Katy Perryn kanssa. Pari vahvisti asian 6. joulukuuta Instagramissa.

 Kunnianosoituksia 

 55x55px Kuningatar Elisabet II:n timanttijuhlan mitali (Yhdistynyt kuningaskunta, 2012)
 55x55px Plejadien ritarikunnan suurristi (OIF, 2019)
 55x55px Vapauden ritarikunnan ritari (Ukraina, 2024)
 55x55px Kuningas Charles III:n kruunajaismitali (Yhdistynyt kuningaskunta, 2025)
Pääministeriydestään johtuen Trudeaulla on elinikäinen oikeus kantaa titteliä The Right Honourable.

Trudeaulle on myönnetty kunniatohtorin arvonimi Edinburghin (2017) ja New Yorkin (2018) yliopistoissa.

Lähteet

Aiheesta muualla

 Meet Justin Trudeau  
 Kanadan parlamentin kirjaston profiili 

Luokka:Kanadan pääministerit
Luokka:Kanadan liberaalipuolueen puheenjohtajat
Luokka:Kanadan edustajainhuoneen jäsenet
Luokka:Vuonna 1971 syntyneet
Luokka:Elävät henkilöt